Diari Oficial de la Generalitat Valenciana


Sumari del DOGV 3193, del 27-02-1998 (1998/1203)

ORDRE de 4 de febrer de 1998, del conseller de Cultura, Educació i Ciència, per la qual s'aprova el projecte d'expropiació de terrenys afectats per les fases II i III, per a l'ampliació del Campus de Sant Vicent del Raspeig de la Universitat d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3193

Data del DOGV
:   27-02-1998

Secció del DOGV
:   V. ALTRES ANUNCIS - F) EXPROPIACIONS

Número del document
:   1998/1203


Data del document
:   04-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 4 de febrer de 1998, del conseller de Cultura, Educació i Ciència, per la qual s'aprova el projecte d'expropiació de terrenys afectats per les fases II i III, per a l'ampliació del Campus de Sant Vicent del Raspeig de la Universitat d'Alacant. [1998/X1203]
  
El Pla General d'Ordenació Urbana de Sant Vicent del Raspeig (Alacant), aprovat definitivament per Resolució de 5 d'abril de 1990, i modificat, pel que fa a la Universitat, per la modificació puntual 4a del citat pla, aprovada el dia 7 d'abril de 1995, qualifica com a sòl no urbanitzable d'ús dotacional docent, amb precisió de l'expropiació com a sistema de gestió del sòl, els terrenys destinats a l'ampliació del campus de la universitat d'Alacant.
  
Alhora, la modificació puntual del Pla General Municipal d'Ordenació d'Alacant, aprovada definitivament per Resolució de 13 de novembre de 1992, qualifica els terrenys que afecten el seu municipi com a sòl urbà d'ús dotacional, amb precisió de l'expropiació forçosa com a sistema de gestió del sòl.
  
El Pla d'Ordenació del Campus Universitari de la Universitat d'Alacant, aprovat definitivament el 16 de juliol de 1996, pretén, a més de l'ordenació del campus universitari preexistent, la integració en aquest de solars incorporats i la delimitació de sectors, parcel·les o illes en sòl edificable.
  
L'article 132, aprovat pel Reial Decret Legislatiu 1/1992, de 26 de juny, estableix que l'aprovació de plans d'ordenació urbana i de delimitacions d'unitats d'execució que ha de desenvolupar el sistema d'expropiació implicarà la declaració d'utilitat pública de les obres i la necessitat d'ocupació dels terrenys, i l'article 218 del citat text legal estableix que l'expropiació es podrà efectuar pel procediment de taxació conjunta.
  
En compliment d'aquestes previsions, els serveis tècnics competents han elaborat els corresponents projectes d'expropiació, amb el contingut establit en l'article 219 del text legal adés esmentat.
  
Per acord del 10 de juliol de 1997, el Govern Valencià va facultar el conseller de Cultura, Educació i Ciència perquè, d'acord amb les normes legals i reglamentàries vigents, inicie el procediment d'expropiació d'estos terrenys, pel tràmit de taxació conjunta.
  
Per tot això, i de conformitat amb allò que es disposa en l'article 219 del Text Refós del Reial Decret Legislatiu 1/1992 de 26 de juny,
  
ORDENE
  
Primer
  
Aprovar inicialment el projecte d'expropiació de terrenys afectats per les fases II i III, per a l'ampliació del Campus de Sant Vicent del Raspeig de la Universitat d'Alacant i la seua tramitació pel procediment de taxació conjunta, així com declarar beneficiària de l'expropiació a la Universitat d'Alacant.
  
Segon
  
Sotmetre el Projecte a informació pública, pel termini d'un mes, mitjançant la publicació per la beneficiària d'anuncis en el Boletín Oficial del Estado, Butlletí Oficial de la Província, Diari Oficial de la Generalitat Valenciana, en un periòdic de gran circulació de la província i tauler d'anuncis, perquè aquells que puguen resultar interessats formulen les observacions i les reclamacions que estimen convenients, especialment en allò que fa referència a la titularitat o valoració dels seus drets.
  
Tercer
  
Donar audiència als ajuntaments d'Alacant i Sant Vicent del Raspeig durant el mateix termini d'un mes, termini d'audiència que coincidirà amb el dels interessats.
  
Quart
  
Notificar l'aprovació inicial del projecte individualment a aquells que apareguen com a titulars de béns o drets en l'expedient, i que s'hi acompanye trasllat literal del corresponent full d'estimació i la proposta de fixació dels criteris de valoració, perquè puguen formular al·legacions en el termini d'un mes a partir de la data de notificació.
  
DISPOSICIÓ FINAL
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 4 de febrer de 1998
  
El conseller de Cultura, Educació i Ciència,
  
FRANCISCO E. CAMPS ORTIZ